Buxoroda ipak va ziravorlar festivali boshlandi

Buxoroda XVI an’anaviy ipak va ziravorlar xalqaro festivali boshlandi. Bu haqda O‘zA xabar berdi.

Festival Buxoro viloyati hokimligi, Turizmni rivojlantirish davlat qo‘mitasi, Respublika “Hunarmand” uyushmasi viloyat boshqarmasi va boshqa qator tashkilotlar hamkorligida an’anaviy o‘tkazib kelinmoqda.
Festival ko‘hna Ark qal’asi oldida qadim davrlarni eslatuvchi teatrlashtirilgan tomoshalar bilan boshlandi. Karnay-surnay sadolari yangrab, o‘tmish lavhalari, ertak qahramonlari aks ettirilgan bayramona tantanali yurish festival tadbirlari markazi bo‘lgan Labi hovuz majmuasi tomon yo‘l oldi.

Labi hovuzda o‘tkazilgan festivalning ochilish marosimida Buxoro shahar hokimi I.Farmonov, AQShning "Santa-Fe – Buxoro” birodarlashgan shaharlar qo‘mitasi raisi Kerol Robertson Lopes, davlat va jamoat tashkilotlari vakillari, sayyohlar, yoshlar ishtirok etdi.
Festivalda jahonning ko‘plab davlatlaridan xalq amaliy san’ati ixlosmandlari, mutaxassislar, sayyohlik tashkilotlari vakillari, hunarmandlar ishtirok etdi.
Tadbir doirasidagi ko‘rgazma-savdo rastalarida Buxoro mis-kandakorlik asarlari, kulolchilik va zargarlik buyumlari, zardo‘zlik liboslari, devoriy kashtalar, vodiyning atlasu adraslari, do‘ppilari, chinni idishlari, Surxonning jun va ipakdan ishlangan mahsulotlari, toshkentlik ustalarning yog‘och o‘ymakorlik ashyolari, Jizzaxning biser-munchoqli san’at asarlari, umuman, yurtimiz va xorijlik hunarmandlarning ipak mahsulotlari, ziravorlar, giyohlardan tayyorlangan shifobaxsh darmondorilar namoyish etildi. Buxoro rassomlik va miniatyura, zargarlik, zardo‘zlik, mis-kandakorlik, temirchilik, gilamchilik va G‘ijduvon kulolchilik maktablari ustalarining mahorat darslari tashkil etildi.
Festival doirasida o‘tkazilgan “Buxoro turistik erkin iqtisodiy hududini yaratish imkoniyatlari va uni rivojlantirish istiqbollari” mavzuidagi xalqaro ilmiy-amaliy konferensiyada viloyatda turizmni rivojlantirish istiqbollari muhokama qilindi.